סליפרס

עלילה

לורנצו "שייקס" קרקאטרה, תומאס "טומי" מארקנו, מייקל סוליבן וג'ון ריילי הם ארבעה חברי ילדות (המגולמים על ידי: ג'וזף פרינו, ג'ונתן טאקר, בראד רנפרו וג'פרי וידגור) הגרים בשכונת "מטבח הגיהנום" שבניו יורק, באמצע שנות ה-60 של המאה העשרים. ארבעת החברים עובדים עבור הגנגסטר המקומי קינג בני (ויטוריו גסמן), אשר שולח אותם להעביר כספי שוחד לרשות המשטרה המקומית מדי שבוע. הארבעה נמצאים תחת השגחתו של האב בובי (רוברט דה נירו), שהיה בעצמו עבריין בעברו.
ביום קיץ חם בשנת 1967 ביצעו הארבעה מעשה קונדס ברוכל עגלת ההוט דוג (נקניקיות), וגנבו לו את העגלה, בורחים מפניו ברחובות השכונה. מתרחשת תאונה שכמעט נגמרת באסון, כשהעגלה מתגלגלת במדרגות הרכבת התחתית ופוגעת בעובר אורח. הארבעה נשפטים, ונשלחים לרצות זמן שירות בבית וילקינסון לנערים שבאפסטייט ניו יורק.
בבית וילקינסון, הילדים עוברים התעללות מינית ופיזית עלי ידי ראש הסוהרים שון נוקס, וחבריו: הנרי אדיסון, אדם סטיילר וראלף פרגוסון (המגולמים על ידי: קווין בייקון, ג'פרי דונובן, לני ליפטין וטרי קייני). כשהסוהרים בוחרים בארבעת ילדי "מטבח הגיהנום" לשחק נגדם בפוטבול, הם מחליטים שזוהי ההזדמנות שלהם לנקום בסוהרים. הם מבקשים מריזו (יוג'ין ביירד) שינהיג את הקבוצה שלהם, עקב המוניטין שלו כנער קשוח, ושהסוהרים עוזבים אותו בשקט. ריזו מסכים. הקבוצה שלהם מנצחת, אך הניצחון לא נמשך לאורך זמן רב. החמישה נלקחים לצינוק וחוטפים מכות אלימות במיוחד, וריזו נרצח על ידי הנרי אדיסון.
אחרי שנה וחצי הילדים משתחררים (שייקס שוחרר ששה חודשים לפניהם), אך מעשם של הסוהרים השפיע עליהם עמוקות, ומצבם הנפשי התדרדר.
ב-1981, 14 שנה בדיוק לאחר כניסתם לבית וילקינסון, ג'ון וטומי (כבוגרים, מגולמים על ידי: רון אלדרד ובילי קרודופ) הם רוצחים שכירים, ומבחינים בפאב ב"מטבח הגיהנום" בשון נוקס, ורוצחים אותו לעיני מספר עדים.
שייקס ומייק (כבוגרים, מגולמים על ידי: ג'ייסון פטריק ובראד פיט) מגייסים לעזרתם את חברת הילדות שלהם קרול מרטינז (מיני דרייבר), האב בובי, שוטר מקומי בשם ניק דייבנפורט (דני מסטרוג'ורג'יו), ראש המאפיה קינג בני ועורך דין אלכוהוליסט, דני סניידר (דסטין הופמן), כדי להבטיח את שיחרורם של ג'ון וטומי וכדי לחשוף את העוול והתעללות שבוילקנסון.
מייק הוא עוזר התובע המחוזי, ולוקח על עצמו את התיק כדי להפסיד ולנקום בווילקינסון. שייקס הוא כתב נמוך דרגה בניו יורק טיימס ומשתמש בקשרים שלו כדי להשיג מידע על הסוהרים. קרול היא עובדת סוציאלית ובעלת גישה לתיקים פרטיים.
אדם סטיילר הוא שוטר, ונעצר על ידי משטרת העיר ניו יורק על שהרג סוחר סמים, עקב מידע ששלח להם שייקס בעקיפין. הנרי אדיסון נרצח כמה ימים מאוחר יותר, על ידי הגנגסטר "הקיסר הקטן" (ונדל פירס), אחיו הגדול של ריזו, שהאמת על סיבת מותו האמיתית של ריזו מתוודעת לו מקינג בני עצמו. בבית המשפט, ראלף פרוגוסון מוזמן כעד אופי על נוקס, אך לבסוף, עם הכוונה מראש של מייק לדני סניידר, נחשפת ההתעללות של הסוהרים בבית וילקינסון לנערים.
כדי לסגור את התיק, לאחר שכנועים רבים מצד שייקס וקרול, האב בובי משקר על דוכן העדים תחת שבועה, על מקום הימצאותם של ג'ון וטומי בליל הרצח. הוא טוען שהם היו איתו, במשחק של הניקס במדיסון סקוור גארדן ומביא כרטיסים כהוכחה. כתוצאה מכך, ג'ון וטומי נמצאים לא אשמים.
הארבעה וקרול נפגשים פעם אחת ואחרונה למסיבה בבר ב"מטבח הגיהנום".
האפילוג חושף שלאחר המשפט, ג'ון וטומי שבו לעסוק בחיי הפשע, וכעבור כמה שנים נמצאו מתים (נרצחו). מייק התפטר מעבודתו כעוזר התובע המחוזי, ועבר לגור באנגליה לבדו ומעולם לא התחתן. שייקס נשאר בעיר, והתקדם בעבודתו כעיתונאי. קרול המשיכה לגור ב"מטבח הגיהנום". היא מעולם לא נישאה, אך גידלה ילד שלו קראה, ג'ון תומאס מייקל מרטינז ושכינוי החיבה שלו היה שייקס.